Ferzan Özpetek

[miniatura|dereita|Ferzan Özpetek (á dereita) xunto con [Giorgio Napolitano]]
**Ferzan Özpetek**, nado en Istanbul o 3 de febreiro de 1959, é un director cinematográfico turco que vive e traballa en Italia dende finais dos anos setenta.

## Traxectoria 
Özpetek chegou a Italia como estudante universitario e estudou historia do Cinema na *Universidade La Sapienza* de Roma. Completou a súa formación frecuentando cursos de historia da Arte e da Moda na *Accademia Navona* e cursos de dirección na ''Accademia de Arte Dramática Silvio D'Amico*. Conseguiu achegarse ao mundo do cinema e iniciou colaboracións como asistente e auxiliar de dirección de Massimo Troisi, Maurizio Ponzi, Ricky Tognazzi e Francesco Nuti.

O seu debut cinematográfico como director produciuse en 1997 co filme *Il bagno turco* (Hamam), que conseguiu un grande éxito de crítica e público. En 1999 realizou *Harem Suare* que, como no seu primeiro filme, fala do seu país natal. Nos seguintes anos gravou *Le fate ignoranti* e *La finestra di fronte*, os seus maiores éxitos, que lle proporcionaron moitos premios e recoñecementos.

Coa colaboración de Gianni Romoli e Tilde Corsi, realizou en 2005 *Cuore Sacro*. En 2007 publicou *Saturno Contro*, un filme caracterizado por ter un casting moi rico que inclúe actores do talle de Pierfrancesco Favino e Ambra Angiolini, ademais de Margherita Buy e Stefano Accorsi, cos que xa traballara en *Le fate ignoranti*.

Özpetek formou parte do xurando no Festival de Venecia do 2007 e recentemente rodou un anuncio para a AIRC, *Associazione Italiana Ricerca sul Cancro*, protagonizado por Isabella Ferrari. En 2008 fixo a adaptación cinematográfica da novela de Melania Gaia Mazzuco *Un giorno perfetto*.

Özpetek é un director abertamente gay e trata habitualmente a homosexualidade nos seus filmes. Este tema ten especial relevancia en *Il bagno turco* e *Le fate ignoranti*.

## Filmografía 
### Asistente de director 
* *Il tenente dei carabinieri* (1986)
* *Il maestro del terrore* (1988, TV) 
* *La Scorta* (1993)
* *Anche i commercialisti hanno un'anima* (1994)
* *Il Branco* (1994)

### Director 
* *Il Bagno Turco* (*Hamam*, 1997) 
* *Harem Suare* (1999)
* *Le Fate Ignoranti* (2001)
* *La Finestra di Fronte* (2003)
* *Cuore Sacro* (2005)
* *Saturno contro* (2007)
* *Un giorno perfetto* (2008)
* *Mine vaganti'' (2010)

## Premios 
Estes son algúns dos premio obtidos por Ferzan Özpetek polos seus traballos:

* **Finestra di Fronte**: 
** Premio David di Donatello 
*** Mellor filme
** Scholars Jury Award 
*** Mellor Dirección
** Sindicato Nacional de Xornalistas de Cinema Italiano
*** Mellor historia orixinal (xunto con Gianni Romoli)
** Karlovy Vary International Film Festival 
*** Mellor Dirección
*** Crystal Globe para Ferzan Özpetek
** Bangkok International Film Festival
*** Mellor filme
** Foyle Film Festival
*** Mellor filme
** Rehoboth Beach Independent Film Festival, Audience Award
*** Mellor filme
** Seattle International Film Festival
*** Mellor filme
* **Il Bagno Turco** (Hamam)
** Golden Orange (Antalya International Film Festival) 
*** Mellor filme 
*** Mellor dirección
** Sindicato Nacional de Xornalistas de Cinema Italiano, Premio Silver Ribon
*** Mellor Produtor
* **Le Fate Ignoranti** 
** Austin Gay & Lesbian International Film Festival
*** Mellor Filme
** New York Lesbian and Gay Film Festival
*** Mellor Filme

## Notas